Ta möönab, et  igale juhile on tähtis, kuidas tema töösse suhtuvad firma omanikud. Ja Addinolis töötatud aja jooksul on tulnud mõistagi igasuguseid ekstreemsusi üle elada.  Nii käidi 1993. aastal, kui tegemist oli veel Addinoli emafirma Eesti filiaaliga, tema tegevust Saksamaalt lausa koos rahvusvahelise juristibüroo esindajaga kontrollimas. "Eelmise masu ajal 1998. aastal oli Saksamaal minu kontaktisikuks üks omanikest, kes kasutas meelsasti psühhoterrori elemente ja katsetas neid järjekindlalt ka minu peal," meenutab  Suija. Seisnes see näiteks selles, et too Addinoli omanikeringi kuuluv persoon üritas siinsest, nüüd juba osaühinguna registreeritud tütarfirmast mööda minnes Ida-Euroopa turule tooteid paisata.